POZIV BOSANSKOHERCEGOVAČKIM LINGVISTIMA ZA DOSTAVLJANJE AUTORSKIH ČLANAKA KOJI ĆE BITI OBJAVLJENI U TEMATSKOM ZBORNIKU RADOVA:

***Pitanje tradicije, savremene prakse i institucionalizacije lingvističkih istraživanja u Bosni i Hercegovini***

(Institut za jezik Univerziteta u Sarajevu, 2021)

Poštovani naučnici!

Pozivamo Vas da dostavite svoj članak za zbornik radova *Pitanje tradicije, savremene prakse i institucionalizacije lingvističkih istraživanja u Bosni i Hercegovini* te dajemo kratko

**OBRAZLOŽENJE**

Institut za jezik 4. marta 2021. godine ušao je u pedesetu godinu svog postojanja pa tako već sljedeće godine obilježava pola stoljeća rada i djelovanja. Vrijeme osnivanja Instituta za jezik ujedno je bilo i vrijeme živog zanimanja za probleme jezika u Bosni i Hercegovini i rasprave o etnojezičkim i/ili unifikacijskim pristupima jezičkoj politici u socijalističkoj Jugoslaviji.

Kako je Institut za jezik u Sarajevu osnovan s ciljem da se pokrene sistematski naučnoistraživački rad i time osigura stručna argumentacija za normiranje kolektivnog književnojezičkog / standardnojezičkog izraza u Bosni i Hercegovini, u aktuelnom trenutku susrećemo se s dilemom **kako u Bosni i Hercegovini institucionalno riješiti pitanje odnosa naučnoistraživačkog rada u oblasti lingvističke bosnistike, lingvističke kroatistike i lingvističke srbistike**.

Kako pitanje naučnoistraživačkog rada u oblasti lingvističke bosnistike, lingvističke kroatistike i lingvističke srbistike nedvosmisleno jeste pitanje koje nije ograničeno samo na bosanskohercegovački okvir, posebno je važno sagledati sve moguće implikacije kod dileme u kojem i kakvom omjeru valja u Bosni i Hercegovini pristupiti institucionalizaciji nauke o jeziku.

Posebno je bitno propitati u kojem se obimu pitanja međusobnog odnosa lingvističke bosnistike, lingvističke kroatistike i lingvističke srbistike vežu za statusna pitanja bosanskog, hrvatskog i srpskog jezika u širem društvu, kako u Bosni i Hercegovini, tako i u regiji.

U vezu s prethodnim, specifično se mogu tretirati i razmišljanja o statusnim pitanjima maternjeg jezika u obrazovnim ustanovama, bilo da je riječ o školskoj ili univerzitetskoj perspektivi, s fokusom na dilemu da li u ovom kontekstu trebamo voditi računa o jednakom pristupu i obrazovanju i nauci.

Želeći da stavovi bosnista, uobličeni u stručne i naučne autorske radove, komentare ili eseje, budu jasno precizirani, za tražene odgovore na postavljenu temu predlažemo i neka pitanja kao smjernice za razmišljanje:

1. U kojoj je mjeri potrebno dodatno propitati odnose i okolnosti u važećoj jezičkoj politici šezdesetih i sedamdesetih godina 20. vijeka u odnosu na aktuelno stanje?
2. Kako pomiriti različite stavove i polazišta prilikom tumačenja statusa standardnih odnosno službenih jezika u Bosni i Hercegovini kao i pitanja statusa naučnih disciplina koje se njima bave?
3. Na koji način strateški odgovoriti potrebama izučavanja, istraživanja i standardizacije bosanskog jezika, imajući u vidu činjenicu da se institucionalna briga o srpskom i hrvatskom jeziku primarno vodi izvan Bosne i Hercegovine?
4. Na koji način odgovoriti segregacijskim procesima u Bosni i Hercegovini u domenu upotrebe službenih jezika u obrazovanju, medijima i zakonodavstvu?
5. Da li, shodno ranije tačno utvrđenom programskom radu, zadacima i aktivnostima Instituta za jezik Univerziteta u Sarajevu, a u vezi s pitanjima njegova sadašnjeg i budućeg rada i djelovanja, nominaciji ove ustanove odgovara neutralno (aktuelno), trokomponentno (etnojezičko) ili pak jednokomponentno (etnonacionalno) ime, te shodno tome, ukoliko bi došlo do promjene njegova imena, da li bi to podrazumijevalo redefiniranje programskog rada, zadataka i aktivnosti?
6. Kako vidite zakonodavno-pravne regule koje tretiraju status službenih jezika u Bosni i Hercegovini i da li bi tu trebalo nešto mijenjati?
7. Na koji način vidite djelotvorniju i sistemsku podršku bosanskom jeziku u kontekstu društveno-političkih kretanja u Bosni i Hercegovini?

*Pozivamo autore da svoje radove dostave u elektronskoj formi Institutu za jezik Univerziteta u Sarajevu, na adresu:* ***zbornik@izj.unsa.ba***.*Preporučuje se da uobličeni autorski članak bude u obimu do 15 kartica teksta. Poziv ostaje otvoren od 19. marta do 19. maja 2021. godine, uz moguće produženje roka, nakon čega će se pristupiti pripremi zbornika radova za objavljivanje. Također, nakon objavljivanja, planirat će se predstavljanje zbornika i diskusija u vezi s iznesenim stavovima – shodno mogućnostima u doba pandemije.*

Predsjednik Vijeća Instituta za jezik

Dr. sc. Alen Kalajdžija, direktor Instituta

**Pozvani autori:**

1. Alić, Fahira
2. Aljukić, Bernes
3. Arnaut, Alica
4. Baotić, Josip
5. Beširović, Izet
6. Bulić, Halid
7. Bulić, Refik
8. Ćušić, Tarik
9. Dilberović, Elvira
10. Dolić, Belkisa
11. Durmišević-Cernica, Elma
12. Džanić, Almira
13. Gološ, Enisa
14. Hadžiefenfić-Parić, Remzija
15. Halilović, Senahid
16. Hodžić, Jasmin
17. Hodžić-Čavkić, Azra
18. Jahić, Dževad
19. Kalajdžija, Alen
20. Kardaš, Mehmed
21. Kasumović, Ahmet
22. Klimentić, Edna
23. Lisičić, Sulejman
24. Merzić, Sanja
25. Mešanović-Meša, Emira
26. Muratagić-Tuna, Hasnija
27. Mujanić, Samra
28. Nakaš, Lejla
29. Nazibegović, Sead
30. Nikolić, Marijana
31. Ništović, Hazema
32. Omerović, Mirela
33. Palić, Ismail
34. Pehlić, Amina
35. Petrović, Marica
36. Popović, Mirjana
37. Puriš, Bernisa
38. Ramić-Kunić, Erma
39. Šabić, Indira
40. Šator, Edim
41. Šehović, Amela
42. Turbić-Hadžagić, Amira
43. Vajzović, Hanka
44. Valjevac, Naila

**NAPOMENA:** **Ovim putem pozivaju se i naučni radnici iz srodnih humanističkih (filoloških) disciplina koji se bave navedenim problemima da dostave svoje radove**, **a posebno su dobrodošli i radovi magistara nauka i struke (lingvistika). Ovaj poziv će biti javno objavljen.**